CELEX: 62022TN0099
Language: el
Date: 2022-02-18 00:00:00
Title: Υπόθεση T-99/22: Προσφυγή της 18ης Φεβρουαρίου 2022 — Sberbank Europe κατά ΕΚΤ

10.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/28
            
         
      Προσφυγή της 18ης Φεβρουαρίου 2022 — Sberbank Europe κατά ΕΚΤ
      (Υπόθεση T-99/22)
      (2022/C 191/37)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Sberbank Europe AG (Βιέννη, Αυστρία) (εκπρόσωπος: M. Fellner, δικηγόρος)
      
         Καθής: Ευρωπαϊκή Κεντρική Τράπεζα
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση που εξέδωσε η ΕΚΤ στις 21 Δεκεμβρίου 2021 κατά της Sberbank (αριθ. ECB-SSM-2021-ATSBE-12, ESA-2020-00000051), χωρίς να την αντικαταστήσει, σύμφωνα με τα άρθρα 263 και 264 ΣΛΕΕ· και
               
            
                  —
               
               
                  να καταδικάσει την καθής στα δικαστικά έξοδα της ακυρωτικής δίκης.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει δεκατέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι η επιβολή αντισταθμιστικών τόκων από την ΕΚΤ συνιστά ανεπίτρεπτη διπλή κύρωση κατά την έννοια του άρθρου 50 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης) και του άρθρου 4 της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών (στο εξής: ΕΣΔΑ).
               
            
                  2.
               
               
                  Με τον δεύτερο λόγο προβάλλεται ότι η απόφαση της ΕΚΤ της 21ης Δεκεμβρίου 2021 παραβιάζει το άρθρο 49 του Χάρτη και το άρθρο 7 της ΕΣΔΑ καθόσον επιβάλλει κύρωση που υπερβαίνει τα ποσοτικά όρια που προβλέπονται στο άρθρο 18, παράγραφος 1, του κανονισμού (ΕΕ) 1024/2013 (1).
               
            
                  3.
               
               
                  Με τον τρίτο λόγο προβάλλεται ότι η απόφαση της ΕΚΤ περί επιβολής αντισταθμιστικών τόκων στην Sberbank παραβιάζει το άρθρο 17 του Χάρτη και το άρθρο 1 του πρώτου πρόσθετου πρωτοκόλλου της ΕΣΔΑ.
               
            
                  4.
               
               
                  Με τον τέταρτο λόγο προβάλλεται προσβολή των θεμελιωδών δικαιωμάτων και ελευθεριών που κατοχυρώνονται στο άρθρο 6 της Συνθήκης για την Ευρωπαϊκή Ένωση. Η αρχή του δεδικασμένου απαγορεύει την επιβολή αντισταθμιστικών τόκων από την ΕΚΤ στην Sberbank λόγω υπέρβασης των ορίων για μεγάλα ανοίγματα σύμφωνα με το άρθρο 395 του κανονισμού (EΕ) 575/2013 (2).
               
            
                  5.
               
               
                  Με τον πέμπτο λόγο προβάλλεται παραβίαση της αρχής της καλής πίστης, καθόσον η ΕΚΤ παρέβη τον Οδηγό σχετικά με τη μεθοδολογία καθορισμού διοικητικών χρηματικών προστίμων κατά το άρθρο 18, παράγραφοι 1 και 7, του κανονισμού (ΕΕ) 1024/2013.
               
            
                  6.
               
               
                  Με τον έκτο λόγο προβάλλεται ότι η καθής παραβίασε το άρθρο 6 της ΕΣΔΑ.
               
            
                  7.
               
               
                  Με τον έβδομο λόγο προβάλλεται ότι η καθής δεν τήρησε τα όρια που αφορούν το ύψος των κυρώσεων κατά το άρθρο 18, παράγραφος 1, του κανονισμού (ΕΕ) 1024/2013.
               
            
                  8.
               
               
                  Με τον όγδοο λόγο προβάλλεται παραβίαση της αρχής της αναλογικότητας σύμφωνα με το άρθρο 99e του Αυστριακού Νόμου περί του Τραπεζικού Συστήματος (στο εξής: BWG).
               
            
                  9.
               
               
                  Με τον ένατο λόγο προβάλλεται ότι το άρθρο 97 του BWG δεν έχει εφαρμογή όταν δεν αποκομίζεται πλεονέκτημα ή δεν αποφεύγεται ζημία.
               
            
                  10.
               
               
                  Με τον δέκατο λόγο προβάλλεται ότι η δυνατότητα της ΕΚΤ να επιβάλλει αντισταθμιστικούς τόκους έχει παραγραφεί σύμφωνα με το άρθρο 130 του κανονισμού (ΕΕ) 468/2014 (3) και το άρθρο 22 του Αυστριακού Νόμου περί των Εποπτικών Αρχών των Χρηματοπιστωτικών Αγορών (FMSA).
               
            
                  11.
               
               
                  Με τον ενδέκατο λόγο προβάλλεται ότι το άρθρο 395, παράγραφος 1, του κανονισμού (ΕΕ) 575/2013 προβλέπει μόνον ένα όριο για μεγάλα ανοίγματα, εξ ου και το άρθρο 97, παράγραφος 1, στοιχείο 2 του BWG επιβάλλει άπαξ κυρώσεις για την υπέρβαση του εν λόγω ορίου.
               
            
                  12.
               
               
                  Με τον δωδέκατο λόγο προβάλλεται ότι η Sberbank δεν υπερέβη σκοπίμως το όριο για μεγάλα ανοίγματα.
               
            
                  13.
               
               
                  Με τον δέκατο τρίτο λόγο προβάλλεται ότι η Sberbank δεν αποκόμισε πλεονέκτημα ούτε απέφυγε ζημία που πρέπει να απορροφηθεί.
               
            
                  14.
               
               
                  Με τον δέκατο τέταρτο λόγο προβάλλεται ότι η ΕΚΤ ενήργησε κατά κατάχρηση εξουσίας, καθόσον αρνήθηκε να χορηγήσει στην προσφεύγουσα την εξαίρεση του άρθρου 396, παράγραφος 1, του κανονισμού (EΕ) 575/2013.
               
            
         (1)  Κανονισμός (ΕΕ) 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (EE 2013, L 287, σ. 63).
      
         (2)  Κανονισμός (ΕΕ) 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ 2013, L 176, σ. 1).
      
         (3)  Κανονισμός (ΕΕ) 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ 2014, L 141, σ. 1).